Þríkelfingar komu í heiminn í Þverholtum Þóra og Hilmar í Þverholtum með kálfana þrjá og stolta móður þeirra . Það er fremur sjaldgæft , þó vissulega komi það fyrir , að kýr beri þremur kálfum og allir lifi . Slíkt gerðist þó á bænum Þverholtum á Mýrum aðfararnótt sl. laugardags , en þá bar kýrin Fýla tveimur kvígukálfum og einum nautkálfi . Kálfarnir eru allir vel sprækir og voru að leik í burðarstíunni hjá móður sinni þegar ljósmyndara bar að garði í gær . Hilmar Sigurðsson bóndi í Þverholtum segir að þeim hafi verið farið að gruna að kýrin væri tvíkelfd , hún hafi verið orðin ansi sver fyrir burð og þung á sér . Fyrir hálfu öðru ári bar kýr á Hjarðarfelli í Eyja - og Miklaholtshreppi einnig þremur kálfum og þá er vitað um sambærilegt atvik í Neðra Nesi í Stafholtstungum fyrir um þremur áratugum síðan . Á Þverholtum er rekið stærsta kúabúið á Vesturlandi . Hilmar segir að samtals séu um 500 nautgripir á bænum þar af um 220 mjólkurkýr . Á bænum eru tvö ríflega þúsund fermetra nýleg fjós auk gamla fjóssins og nýrrar vélageymslu . Auk nautgripa eru rúmlega 400 kindur í Þverholtum og um 40 geitur . Það er því í mörg horn að líta því sauðburður stendur nú sem hæst . Sömu nótt og þríkelfingarnir komu í heiminn segir Hilmar að frjósemin hafi verið í hámarki á bænum því þrjár kindur báru hjá honum þremur lömbum og ein fjórum .